শফিক রহমান, প্রোবনিউজ: ঢাকানগরীর মশা নিধনে সরকারের দুটি দপ্তর যৌথভাবে কাজ করছে। কিন্তু কোনভাবেই মশার সঙ্গে লড়াইয়ে পেরে উঠছে না তারা। বরং মশা নিধনে বরাবরই গাফেলতি ও ব্যর্থতার অভিযোগ রয়েছে। যদিও মশক নিবারণ দপ্তর বলছে, বিশ্বের ১০টি ভয়ংকর প্রাণীর মধ্যে মশা হলো একটি। যাকে পুরোপুরি নিবারণ সম্ভব নয়, নিয়ন্ত্রণ করা যেতে পারে। মশক নিধনে ব্যর্থতার অভিযোগের তীর বরাবরই সিটি কর্পোরেশনের দিকে। কিন্তু মশক নিয়ন্ত্রণে সিটি কর্তৃপক্ষের সঙ্গে যুক্ত রয়েছে ‘মশক নিবারণ দপ্তর’। জানা গেছে, ১৯৪৮ সালে স্বাস্থ্য মন্ত্রণালয়ের অধীনে ‘মশক নিবারণ প্রকল্প’ নামে দপ্তরটির কার্যক্রম শুরু হয়েছিল। এর পরে স্বাস্থ্য মন্ত্রণালয়ের অধীনেই প্রকল্পটি দপ্তরে রূপ নেয় এবং ১৯৮০ সালে এটি স্বাস্থ্য মন্ত্রণালয় থেকে স্থানীয় সরকার মন্ত্রণালয়ের সঙ্গে যুক্ত করা হয়।